TREBA LI TO UVESTI I HRVATSKA?

Od ovoga tjedna u Francuskoj se provodi zakon prema kojem se u svim vrtićima i školama uvodi obveza isticanja zastava Francuske i EU, riječi himne i moto "Liberté, égalité, fraternité" u svim učionicama. Ideju da se od "rane dobi uvode vrijednosti i simboli Francuske" podržao je i predsjednik Emmanuel Macron.

U RH je obvezno isticanje zastave na zgradama državnih tijela.

Čelnike 10 parlamentarnih stranaka stoga je Večernji list pitao bi li podržali adekvatan prijedlog kod nas.

Iz Ministarstva znanosti i obrazovanja odgovoreno je: "Sukladno Zakonu o grbu, zastavi i himni, u svim učionicama istaknuti su grb RH, a sukladno zakonu ističu se i zastave u školskim ustanovama. Prvoga dana nastave u svim školama održavaju se priredbe za učenike prvih razreda na kojima se izvodi i himna RH, a istaknuta je i zastava. Samo isticanje simbola neće pridonijeti jačanju domoljublja, već je potrebno kroz odgoj i obrazovanje kod učenika poticati razvoj pozitivnih vrijednosti među kojima su svakako i one vezane uz nacionalni i kulturni identitet".

Iz Vlade su kratko priopćili: "Držimo da je važno da se mladi uče respektirati institucije i državu kroz obrazovni sustav. Što se premijera Andreja Plenkovića tiče, svaki radni tjedan u školama može započeti s intoniranjem hrvatske himne".

Čelnik sindikata Preporod Željko Stipić je odgovorio: "Da nacionalna simbolika i kakvoća domoljublja ne moraju biti u korelaciji, pokazuje nam i primjer bivše države. Pola smo se stoljeća svakodnevno spoticali na jugoslavenske simbole, ali to nije dovelo do rasta privrženosti toj državi. S druge pak strane domoljubni je duh u hrvatskom narodu opstao i rastao iako su zastava, grb pa i himna bili stavljeni skoro pa u ilegalu. Ni s čim, pa ni simbolima državnosti ne treba pretjerivati. Kratak je put od prenapuhivanja do bagateliziranja", obrazložio je Stipić.

Predsjednik SDSS-a Milorad Pupovac prvi je i najopširnije odgovorio: "SDSS smatra, i to je više puta isticao i ističe, da je Hrvatskoj potrebno jačanje ustavnog patriotizma i to kako hrvatskih tako i europskih ustavnih vrijednosti i normi. To znači jednakosti među građanima i njih pred zakonom, tolerancija razlika po bilo kojoj osnovi, društvena solidarnost i pravednost kao uvjeti za stvaranje neizrabljivačkog mentaliteta i stanja društvenih odnosa. Na kraju, to znači borba za više jednakosti hrvatske u odnosu na druge nacije kako u ekonomskom tako i u političkom smislu. A što se tiče jačanja nacionalnih osjećaja pripadnosti, mi smo u protekle tri desetljeća toga imali i imamo mnogo, mnogo više od ustavnog patriotizma. Zato mislimo da je za Hrvatsku važnije da prođemo ono što je Francuska prošla od Francuske revolucije naovamo u izgradnji Republike slobodnih, jednakih i u ustavnom bratstvu ujedinjenih umjesto što razgrađujemo Republiku koju još nismo ni dovršili", obrazložio je Pupovac.

Predsjednik SDP-a Davor Bernardić, kaže: "S obzirom na to da se hrvatska zastava nalazi na svakoj instituciji, a hrvatski grb u svakoj učionici, smatramo da djeca imaju sasvim dovoljno prilike naučiti sve o zastavi, grbu i himni. Što se tiče 'slobode i jednakosti', to su temeljne vrijednosti socijaldemokracije, za koje bismo htjeli da budu i vrijednosti RH. U škole je potrebno uvesti građanski odgoj kako bismo djecu učili njihovim pravima i odgovornostima u društvu te kritičkom razmišljanju. Zato je ono što djeci u našoj zemlji treba više nego išta ozbiljna obrazovna reforma, koju ćemo pokrenuti kada dođemo na vlast", donosi.